1.hónap

Amikor kijöttünk Balázzsal Franciaországba, nagyon izgultam, milyen lesz az ország, az iskola illetve a munkahely, hogyan fogok tudni beilleszkedni és elindítani az életem egy teljesen új, idegen helyen. Az utazás nagyon hosszú volt autóval, de annál gyönyörűbb is. Vasárnap este érkeztünk meg az iskolába, ahol rögtön elszállásoltak a kollégiumban minket. Másnap megismerkedtem az osztálytársaimmal- mind a lengyelekkel, mind a magyarokkal. Nagyon kedves és segítőkész mindenki. Az első héten még csak tájékoztatást kaptunk, mi a házirend, mikortól lesznek az órák és az étkezések. Csütörtökön kisbusszal vittek minket a szállásra Metzbe. Ez már nem ment olyan gördülékenyen mint az eddigiek, mivel először egy lepukkant szobát kaptunk, közös fürdővel és vécével a fiúkkal. Aznap esti szervizben már dolgoztam. Gina bemutatta nekem az új munkatársaimat és ismertette az éttermet, milyen kevert italok vannak, mit milyen pohárban szolgálunk fel. Az első hónap folyamán megtanultam bározni, illetve már a vendéghez is kiküldtek étellel. A kollégák eddig nagyon kedvesek és segítőkészek velem.

Iskolai héten folytattuk a papírmunkákat, valamint rengeteg francia óránk volt, játékos feladatokkal, nyelvtannal. Szakmai gyakorlaton előkészítettük az eszközöket, megterítettük az asztalokat az iskolában található étteremben, majd megtörtént az ételek felszolgálása a vendégeknek. Én négy fős asztalt vállaltam be, előételt, főételt, sajttálat és desszertet vittem ki, valamint bort szolgáltam fel.

Összességében ez egy jó és tartalmas hónap volt számomra, tele új élményekkel.